[{"text_idx": "#000001", "text": "Mae cynnydd sylweddol yn y nifer sy'n siarad Cymraeg ond ddim yn rhugl, yn o\u0302l adroddiad newydd."}, {"text_idx": "#000002", "text": "Mae 131,000 yn fwy yn siarad tipyn o'r iaith nag oedd 'na yn 2004-06."}, {"text_idx": "#000003", "text": "Ond does dim llawer o newid yn y nifer sy'n rhugl, ac mae'r defnydd o'r Gymraeg yn yr ardaloedd lle mae hi gryfaf wedi disgyn."}, {"text_idx": "#000004", "text": "Mae adroddiad \"Y Defnydd o'r Gymraeg yng Nghymru 2013-15\" hefyd yn dweud fod dros hanner siaradwyr yr iaith bellach yn ei dysgu yn yr ysgol."}, {"text_idx": "#000005", "text": "Mae dros 356,000 o bobl bellach yn dweud eu bod yn siarad Cymraeg ond ddim yn rhugl, o'i gymharu a\u0302 thua 225,000 yn yr adroddiad diwethaf yn 2004-06."}, {"text_idx": "#000006", "text": "Bu cynnydd bach hefyd yn y nifer o siaradwyr rhugl o 1,600 i 318,800."}, {"text_idx": "#000007", "text": "Mae 53% yn dweud eu bod yn siarad yr iaith bod dydd. Dydi'r ffigwr hwn heb newid ar y cyfan, ond mae wedi disgyn yn yr ardaloedd ble mae'r crynodiad uchaf o siaradwyr - Gwynedd, Ynys Mo\u0302n, Ceredigion a Sir Gaerfyrddin."}, {"text_idx": "#000008", "text": "Daw hyn wedi i'r cyfrifiad diwethaf ddangos gostyngiad yn nifer y siaradwyr Cymraeg yng nghadarnleoedd yr iaith."}, {"text_idx": "#000009", "text": "Caerdydd a'r cymoedd welodd y cynnydd mwyaf o siaradwyr rhugl, gyda 7,000 yn fwy yn y brifddinas, a 5,000 yn Rhondda Cynon Taf."}, {"text_idx": "#000010", "text": "Mae'r gwaith ymchwil hefyd yn awgrymu mai yn yr ysgol mae dros hanner y siaradwyr - 51% - yn dysgu'r iaith, o'i gymharu a\u0302 43% sy'n ei dysgu gartref fel plentyn."}, {"text_idx": "#000011", "text": "Dywed yr adroddiad fod dros hanner yn defnyddio'r iaith yn achlysurol o leiaf wrth ddelio a\u0302 chyrff cyhoeddus."}, {"text_idx": "#000013", "text": "\"Mae'n hanfodol bod pobl yn cael cyfle i ymarfer eu Cymraeg a magu hyder, a hynny mewn addysg, yn y gweithle neu'n gymdeithasol,\" meddai Carwyn Jones."}, {"text_idx": "#000014", "text": "\"Mae llawer iawn o waith da eisoes yn mynd rhagddo ar draws Cymru sy'n atgyfnerthu ein gweledigaeth o ganolbwyntio ar gynyddu'r defnydd o'r iaith a nifer y siaradwyr Cymraeg."}, {"text_idx": "#000015", "text": "\"Drwy gydweithio gallwn adeiladu ar hyn a sicrhau iaith fyw, heddiw ac ar gyfer y dyfodol.\""}, {"text_idx": "#000016", "text": "Dywedodd Comisiynydd y Gymraeg fod yr adolygiad \"yn tynnu sylw at rai o'r heriau sy'n parhau o ran gallu pobl i ddefnyddio'r Gymraeg\"."}, {"text_idx": "#000019", "text": "'Cyfle i bob disgybl siarad Cymraeg yn hyderus'"}, {"text_idx": "#000021", "text": "Rhybudd am 'syniadaeth asgell dde eithafol'"}, {"text_idx": "#000029", "text": "Pafiliwn 20,000 o seddi 1893... a'r ddyled ddaeth wedyn"}]